বিএনপি সন্ত্রাস করতে চাইলে মোকাবিলায় কঠোর আইন বাস্তবায়ন: আইনমন্ত্রী
যতদিন পর্যন্ত জঙ্গি সংগঠনগুলো আছে, বিএনপি-জামায়াত তাদের মদদ দিয়ে যাচ্ছে, ততদিন পর্যন্ত সাবধানে থাকতে হবে বলে মন্তব্য করেছেন আইনমন্ত্রী আনিসুল হক।
তিনি আজ শনিবার দুপুরে ব্রাহ্মণবাড়িয়ার আখাউড়া উপজেলার ধরখার ইউনিয়নের বনগজ গ্রামের খালের ওপর নির্মিত সেতুর উদ্বোধন শেষে সাংবাদিকদের প্রশ্নের জবাবে এসব কথা বলেন।
পরে সেতু উদ্বোধন উপলক্ষে স্থানীয় বনগজ ঈদগাহ মাঠে আয়োজিত জনসভায় প্রধান অতিথির বক্তব্যে মন্ত্রী বলেন, 'দেশের উন্নয়নমূলক মেগা প্রকল্প পদ্মা সেতু, বঙ্গবন্ধু টানেল, এলিভেটেড এক্সপ্রেসওয়ে, টেলিভিশন চ্যানেলসহ গুরুত্বপূর্ণ প্রকল্প ও স্থাপনাগুলোতে নাকি সন্ত্রাসী হামলার ঝুঁকি রয়েছে। তিনি ক্ষোভ প্রকাশ করে বলেন, 'বিএনপি-জামায়াতের কাজই হচ্ছে বাংলাদেশের মানুষ যেন কষ্টে থাকে সেই রকম একটা ব্যবস্থা করা।'
আইনমন্ত্রী বলেন, 'তারা ২০১৪ সালের নির্বাচনের সময় আগুন সন্ত্রাস করেছে। ২০১৮ সালের নির্বাচনে বিএনপি- জামায়াত নির্বাচনে মনোনয়ন বাণিজ্য করেছে। মানি লন্ডারিংয়ের মাধ্যমে টাকা বিদেশে পাচার করেছে। ২০২৪ সালের নির্বাচনেও তারা সেই রকম একটি ষড়যন্ত্র করেছে। বাংলাদেশের মানুষের কাছে তারা ভোটের জন্য আসে না। তারা মনে করে বিদেশি মুরুব্বিদের কাছে কান্নাকাটি করার পরে তারা পেছনের দরজা, তলের দিকের দরজা দিয়ে তাদেরকে কেউ ক্ষমতায় বসাতে পারে কিনা সেই অপচেষ্টা করা।'
বিএনপি-জামায়াতকে উদ্দেশ্য করে আনিসুল হক বলেন, 'এখন বাংলাদেশের মানুষ বাংলাদেশের ভাগ্য নিয়ন্ত্রণ করবে। আপনারা যদি সন্ত্রাস করতে চান, বাংলাদেশের অর্জন নষ্ট করতে চান, তাহলে আপনাদেরকে বলে দিতে চাই, আইন তার নিজস্ব গতিতে চলবে। তা মোকাবিলায় কঠোরভাবে আইন বাস্তবায়ন করা হবে। তিনি ষড়যন্ত্রের বিষয়ে সবাইকে সজাগ থাকার আহ্বান জানান।'

যতদিন পর্যন্ত জঙ্গি সংগঠনগুলো আছে, বিএনপি-জামায়াত তাদের মদদ দিয়ে যাচ্ছে, ততদিন পর্যন্ত সাবধানে থাকতে হবে বলে মন্তব্য করেছেন আইনমন্ত্রী আনিসুল হক।